ദഗ്ഗുബതി പുരന്ദേശ്വരി

ദഗ്ഗുബതി പുരന്ദേശ്വരി (ജനനം, 1959 ഏപ്രിൽ 22) ആന്ധ്രാപ്രദേശ് സ്വദേശിയായ ഒരു രാഷ്ട്രീയപ്രവർത്തകയാണ്. അവർ ഭാരതീയ ജനതാ പാർട്ടിയുടെആന്ധ്രാപ്രദേശ് ഘടകത്തിന്റെ പ്രസിഡന്റാണ്. നിലവിൽ രാജമുണ്ട്രി ലോക്സഭാ മണ്ഡലത്തെ പ്രതിനിധീകരിച്ച് ലോക്സഭാംഗമായി സേവനമനുഷ്ഠിക്കുന്നു.

 ആദ്യകാലം 
1959 ഏപ്രിൽ 22 ന് മുൻ ആന്ധ്രാ മുഖ്യമന്ത്രിയും നടനുമായിരുന്ന എൻ. ടി. രാമറാവുവിൻ്റെയും അദ്ദേഹത്തിന്റെ ഭാര്യ ബസവരമ്മ താരകറാവുവിന്റെയും  മകളായി അവർ ജനിച്ചു. ചെന്നൈയിലെ ചർച്ച് പാർക്കിലെ സേക്രഡ് ഹാർട്ട് മെട്രിക്കുലേഷൻ ഹയർ സെക്കൻഡറി സ്കൂളിൽ നിന്നാണ് അവർ സ്കൂൾ വിദ്യാഭ്യാസം നേടിയത്. മാതാപിതാക്കളുടെ രണ്ടാമത്തെ മകളായ അവർക്ക് 7 സഹോദരന്മാരും 3 സഹോദരിമാരുമുണ്ട്. ചെന്നൈയിലെ സൌത്ത് ഇന്ത്യൻ എജ്യുക്കേഷനൽ ട്രസ്റ്റ് ആന്റ്  വിമൻസ് കോളേജിൽ നിന്നും (പിന്നീട് ബഷീർ അഹമ്മദ് സയീദ് കോളേജ് ഫോർ വിമൻ എന്ന് പുനർനാമകരണം ചെയ്യപ്പെട്ടു) ബാച്ചിലർ ഓഫ് ആർട്സ് ബിരുദം നേടിയതിനേത്തുടർന്ന് 1996 ൽ ജെമോളജിക്കൽ ഇൻസ്റ്റിറ്റ്യൂട്ട് ഓഫ് ഇന്ത്യയിൽ നിന്ന് ജെമ്മോളജി ഡിപ്ലോമ നേടി. പിന്നീട് 1997ൽ ഹൈദരാബാദ് ഇൻസ്റ്റിറ്റ്യൂട്ട് ഓഫ് ജെം ആൻഡ് ജ്വല്ലറി എന്ന കമ്പനി സ്ഥാപിച്ചു. ഇംഗ്ലീഷ്, തെലുങ്ക്, തമിഴ്, ഹിന്ദി, ഫ്രഞ്ച് എന്നീ അഞ്ച് ഭാഷകൾ വായിക്കാനും എഴുതാനും സംസാരിക്കാനും അവൾക്ക് കഴിയും. ഇന്ത്യൻ നൃത്തരൂപമായ  കുച്ചിപ്പുടിയിൽ അവർ ഒരു ബഹുമുഖ പ്രതിഭയാണ്. 1979 മെയ് 9 ന് ദഗ്ഗുബതി വെങ്കിടേശ്വര റാവുവിനെ വിവാഹം കഴിച്ച അവർക്ക് നിവേദിത എന്ന മകളും ഹിതേഷ് ചെഞ്ചുറാം എന്ന മകനും ഉണ്ട്.

 രാഷ്ട്രീയ ജീവിതം 
2023 മുതൽ ആന്ധ്രാപ്രദേശിലെ ഭാരതീയ ജനതാ പാർട്ടിയുടെ സംസ്ഥാന പ്രസിഡന്റാണ് പുരന്ദേശ്വരി. 2009 ൽ സംസ്ഥാനത്തെ മാനവ വിഭവശേഷി മന്ത്രാലയത്തിൽ സഹമന്ത്രിയായും 2012 ൽ വാണിജ്യ വ്യവസായ മന്ത്രാലയത്തിലും അവർ സേവനമനുഷ്ഠിച്ചിട്ടുണ്ട്.

പതിനഞ്ചാം ലോക്സഭയിൽ ഇന്ത്യൻ നാഷണൽ കോൺഗ്രസിന്റെ പാർലമെന്റംഗമായി ആന്ധ്രാപ്രദേശിലെ വിശാഖപട്ടണം നിയോജകമണ്ഡലത്തെ അവർ പ്രതിനിധീകരിച്ചിരുന്നു. മുമ്പ് ഇന്ത്യൻ നാഷണൽ കോൺഗ്രസിൽ നിന്ന് 14-ാം ലോക്സഭയിൽ ബാപട്ല നിയോജകമണ്ഡലത്തെയും പ്രതിനിധീകരിച്ചിരുന്നു. അന്നത്തെ യുണൈറ്റഡ് പ്രോഗ്രസീവ് അലയൻസ് സർക്കാർ ആന്ധ്രാപ്രദേശിന്റെ വിഭജനം അനുകൂലിച്ചതോടെ പ്രതിഷേധത്തിന്റെ ഭാഗമായി ഇന്ത്യൻ നാഷണൽ കോൺഗ്രസിൽ നിന്ന് രാജിവച്ച ശേഷം 2014 മാർച്ച് 7 ന് ഭാരതീയ ജനതാ പാർട്ടി ചേർന്നു.

2014ലെ ലോക്സഭാ തിരഞ്ഞെടുപ്പിൽ രാജംപേട്ടിൽ നിന്ന് ബിജെപി ടിക്കറ്റിൽ മത്സരിച്ച പുരന്ദരേശ്വരി പരാജയപ്പെട്ടു. പിന്നീട് അവർ ബി.ജെ.പി. മഹിളാ മോർച്ച പ്രഭാരി ആയി നിയമിക്കപ്പെട്ടു. 2023 ജൂലൈ 4 ന് അവർ ആന്ധ്രാപ്രദേശിലെ ഭാരതീയ ജനതാ പാർട്ടിയുടെ പ്രസിഡന്റായി നിയമിതയായി.

2024 ലെ ഇന്ത്യൻ പാർലമെന്റ് പൊതുതെരഞ്ഞെടുപ്പിൽ രാജമുണ്ട്രി ലോക്സഭാ മണ്ഡലത്തിൽ നിന്ന് അവർ ലോക്സഭയിലേയ്ക്ക് തിരഞ്ഞെടുക്കപ്പെട്ടു.

അവരുടെ വാഗ്മിത്വവും വൈകാരികമായ  പ്രസംഗങ്ങളും അവർക്ക് "ദക്ഷിണേന്ത്യയുടെ സുഷമ സ്വരാജ്" എന്ന പദവി നേടിക്കൊടുത്തു.

 അവലംബം 

വർഗ്ഗം:ലോക്സഭയിലെ വനിതാ അംഗങ്ങൾ
വർഗ്ഗം:ആന്ധ്രാപ്രദേശിൽ നിന്നുള്ള ലോക്‌സഭാംഗങ്ങൾ
വർഗ്ഗം:ജീവിച്ചിരിക്കുന്നവർ
വർഗ്ഗം:1959-ൽ ജനിച്ചവർ
വർഗ്ഗം:കേന്ദ്രസഹമന്ത്രിമാർ
വർഗ്ഗം:പതിനഞ്ചാം ലോക്‌സഭയിലെ അംഗങ്ങൾ
വർഗ്ഗം:പതിനാലാം ലോക്‌സഭയിലെ അംഗങ്ങൾ
വർഗ്ഗം:പതിനെട്ടാം ലോക്‌സഭയിലെ അംഗങ്ങൾ

 പുറംകണ്ണികൾ 

 Biographical sketch, Parliament of India
 Official Website of D. Purandeswari